《颜鲁公画像赞》
宋代·李纲

英英鲁公，人中之龙。为唐宗臣，见危纳忠。巨盗起燕，朔部风从。

独婴孤城，以抗其锋。功虽不终，志实可则。间关造朝，号为耆德。

纠缪绳愆，毅然正色。奸邪媚之，摈使去国。蹇蹇匪躬，险夷一节。

迨其耄年，奉使希烈。气沮凶逆，诚贯金铁。身虽可陨，名不可灭。

岩岩高堂，榜曰忠义。非公遗像，其孰当置。登斯堂者，宜仰而畏。

师友其人，无公是愧。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。